CELEX: 61993CC0312(01)
Language: da
Date: 1995-06-15 00:00:00
Title: Forslag til afgørelse fra generaladvokat fremsat den 15. juni 1995. # Peterbroeck, Van Campenhout & Cie SCS mod den belgiske stat. # Anmodning om præjudiciel afgørelse: Cour d'appel de Bruxelles - Belgien. # En national domstols adgang til af egen drift at tage stilling til national rets forenelighed med fællesskabsretten. # Sag C-312/93.

FORSLAG TIL AFGØRELSE FRA GENERALADVOKAT
   F.G. JACOBS
   fremsat den 15. juni 1995 (
         *1
      )
   
            1. 
         
         
            I denne sag fremsatte jeg forslag til afgørelse den 4. maj 1994. Ved kendelse af 13. december 1994 besluttede Domstolen at genåbne den mundtlige forhandling og at afholde endnu et retsmøde vedrørende spørgsmålet om en national domstols adgang til af egen drift at inddrage fællesskabsretlige spørgsmål i en sag, der verserer ved denne. Retsmødet fandt sted samtidig med retsmødet i de forenede sager C-430/93 og C-431/93, van Schijndel og van Veen mod Stichting Pensioenfonds voor Fysiotherapeuten. I disse sager har Nederlandenes Hoge Raad forelagt en række spørgsmål, som rejser problemer svarende til dem, der foreligger i nærværende sag.
         
      
            2. 
         
         
            Af de grunde, jeg har anført i mit tidligere forslag til afgørelse og i mit forslag til afgørelse i sagerne van Schijndel og van Veen, er det min opfattelse, at fællesskabsretten ikke indebærer, at en national domstol skal se bort fra en internretlig bestemmelse, hvorefter parterne i sager ved de nationale domstole skal gøre anbringender, der støttes på fællesskabsretten, gældende inden for en vis frist, forudsat at bestemmelsen også gælder for tilsvarende anbringender, der støttes på national ret, og at den ikke gør beskyttelsen af de rettigheder, der tillægges i henhold til Fællesskabets retsorden, uforholdsmæssig vanskelig.
         
      Forslag til afgørelse
   
            3.
         
         
            Det er derfor min opfattelse, at det forelagte spørgsmål som anført i mit forslag til afgørelse af 4. maj 1994 bør besvares således:
            »Fællesskabsretten er ikke til hinder for en national bestemmelse, som afskærer en national domstol fra at tage stilling til et anbringende, der støttes på fællesskabsretten, og som ikke er gjort gældende af en af sagens parter inden for en bestemt frist, forudsat at bestemmelsen uden forskel finder anvendelse på tilsvarende anbringender, der støttes på national ret, og at den ikke gør beskyttelsen af de rettigheder, der tillægges i henhold til Fællesskabets retsorden, uforholdsmæssig vanskelig.«
         
      (
         *1
      ) – Originalsprog: engelsk.